Robert Pickton

Robert William ”Willie” Pickton (24. lokakuuta 1949 Port Coquitlam, Kanada – 31. toukokuuta 2024) oli kanadalainen sikafarmari ja sarjamurhaaja, jota on epäilty ainakin 26 naisen murhasta. Hän itse kertoi tappaneensa 49 naista, mutta hän sai vuonna 2009 elinkautisen vankeusrangaistuksen kuuden naisen murhasta. Hän asui Port Coquitlamissa, noin 50 kilometrin päässä Vancouverista.  

 Nuoruus ja ensimmäiset syytökset 
Picktonin vanhemmat olivat sikafarmareita. Hän myi sisarustensa kanssa ison osan tilasta kaupungin laajentuessa. Pickton kasvatti tilalla edelleen karjaa. Hänet tunnettiin sosiaalisesti kömpelönä, ja hän asui siirrettävässä talossa maatilallaan.

Picktonia epäiltiin jo vuonna 1997 murhan yrityksestä, mutta häntä vastaan ei löydetty riittävää todistusaineistoa. Uhria ei pidetty huumeriippuvuuden takia luotettavana todistajana, ja Pickton kertoi, että uhri oli ollut liftari, joka oli hyökännyt hänen kimppuunsa.

Narkomaani Lynn Ellingsen kertoi keväällä 1999 Vancouverin poliisille nähneensä naisen ruumiin roikkuvan Picktonin teurastamolla. Hän kuitenkin kuulustellessa kiisti tarinansa. Myöhemmin selvisi, että Ellingsen ei ollut uskaltanut todistaa Picktonia vastaan, koska oli pelännyt tätä ja oli tästä riippuvainen. Bill Hiscox kertoi vuoden 1999 alussa Kanadan ratsupoliisille Picktonin ystävän Lisa Yeldsin nähneen Picktonin tilalla naisten vaatteita, laukkuja ja henkilöllisyystodistuksia. Hiscox uskoi näiden kuuluneen kadonneille naisille, mutta Yelds ei ollut kuulusteluissa halukas vastaamaan kysymyksiin. Ratsupoliisi ei myöskään voinut saada kotietsintälupaa pelkkien huhupuheiden perusteella.

 Rikostutkimukset 
Vancouverin poliisi ja ratsupoliisi perustivat vuonna 2001 projekti Evenhandedin, jonka tarkoituksena oli tutkia Vancouverin Downtown Eastsiden alueella kadonneiden naisten tapauksia. Alue tunnettiin korkeasta köyhyydestä, kodittomuudesta, huumeidenkäytöstä ja prostituutiosta. Seksityöläisiä kohtaan oltiin usein väkivaltaisia, eikä syrjäytyneiden naisten kohtalo ollut herättänyt kovinkaan paljon huomiota.

Picktonin perheelle rekkakuskina työskennellyt Scott Chubb kertoi helmikuussa 2002 nähneensä Robert Picktonin kodissa laittomia aseita. Ilmoituksen perusteella poliisi sai etsintäluvan, ja 5. helmikuuta Picktonin tilalle tehtiin ratsia. Sieltä löydettiin useita laittomia aseita sekä kadonneille naisille kuuluneita esineitä. Pickton pidätettiin aserikoksista, mutta hänen päästettiin vapaaksi takuita vastaan. Häntä kuitenkin tarkkailtiin, ja häntä kiellettiin menemästä tilalleen. Poliisi jatkoi tilalla tutkimuksia ja löysi muun muassa käsirautoja, naisten vaatteita, kenkiä ja koruja sekä kadonneelle Sereena Abotswaylle kuulunee astmapiipun. Lisäksi DNA-testi osoitti tilalta löytyneen myös kadonneen Mona Wilsonin verta.

Robert Pickton pidätettiin 22. helmikuuta 2002, ja häntä syytettiin kahdesta murhasta. Häntä pidettiin vankilassa Surreyssä, missä hänen sellitoverinaan oli valeidentiteetillä toiminut ratsupoliisi. Pickton kertoi tälle murhanneensa 49 naista ja tavoitelleensa 50:tä murhauhria.

Picktonin sikatilasta tuli Kanadan historian suurin rikospaikkatutkimus. Sieltä kerättiin 200 000 DNA-näytettä ja 600 000 todistetta. Tilalla siirrettiin lähes 300 000 kuutiometriä maata, ja tutkimukset maksoivat lähes 70 miljoonaa Kanadan dollaria.

 Tuomio 
Picktonin alustava oikeuskäsittely pidettiin vuoden 2003 ensimmäisellä puoliskolla, mutta oikeudenkäynti alkoi vasta 22. tammikuuta 2007. Häntä syytettiin kaikkiaan 26 murhasta. Vaikka hän itse oli kertonut murhanneensa 49 naista, tilalta tunnistettiin 26 naisen jäännökset. Valamiehistö totesi 9. joulukuuta Picktonin syylliseksi kuuteen murhaan, ja hänet tuomittiin elinkautiseen. Hän sai mahdollisuuden anoa pääsyä ehdonalaiseen 25 vuoden kuluttua.

Picktonin tapauksen syyttäjät kertoivat pyrkivänsä saada Picktonin tuomiolle vielä 20 murhasta. He kuitenkin totesivat elokuussa 2010, etteivät enää edistäisi tapausta. He perustelivat asiaa sillä, että uusi oikeuskäsittely ei pystyisi tuomaan enää mitään lisärangaistuksia, sillä Pickton kärsi jo maksimirangaistusta. Osa uhrien omaisista suuttuivat päätöksestä, mutta toisaalta osa oli helpottuneita, etteivät joutuneet käymään läpi uutta ja pitkää oikeusjuttua. Syyttäjät nimesivät Picktonin "Kanadan pahimmaksi sarjamurhaajaksi".

Pickton kuoli toukokuussa 2024 sairaalassa. Hän oli aiemmin saman kuun aikana joutunut toisen vangin pahoinpitelemäksi. Hän oli saanut vakavia vammoja, ja hänet oli sairaalassa vaivutettu koomaan ja laitettu hengityskoneeseen.

 Lähteet 

 Aiheesta muualla 

Luokka:Kanadalaiset sarjamurhaajat
Luokka:Kanadalaiset elinkautisvangit
Luokka:Vuonna 1949 syntyneet
Luokka:Vuonna 2024 kuolleet